पाएं अपने शहर की ताज़ा ख़बरें और फ्री ई-पेपरडाउनलोड करें
कस्बे में बढ़ रहे कोरोना पॉजिटिव के मामलों को देखते हुए कलेक्टर ने शनिवार को पूरे पिलानी क्षेत्र को कंटेनमेंट जोन घोषित कर दिया। यहां पर बाहर से बारात लेकर आने वालों की संख्या महज पांच तक सीमित कर दी गई है। इन्हें भी 72 घंटे पूर्व की कोरोना निगेटिव रिपोर्ट साथ लेकर आनी होगी। ये आदेश शनिवार को कस्बे में व्यवस्थाओं का जायजा लेने के लिए आए कलेक्टर यूडी खान ने विद्याविहार नगरपालिका में हुई बैठक में अधिकारियों को दिए।
उन्होंने स्पष्ट तौर पर कस्बे में बाहर से आने वालों को प्रवेश नहीं देने, प्राईवेट वाहनों पर रोक लगाने, बेवजह घूमने वालों पर सख्त कार्रवाई करने के आदेश दिए। गाइड लाइन की पालना के लिए पुलिस व प्रशासन से स्काउट, एक्समैन आर्मी, एनसीसी कैडेट्स व होमगार्ड की सहायता लेने के लिए कहा। उन्होंने कहा कि घर-घर जाकर दूध देने वाले व सब्जी बेचने वालों का अनिवार्य रूप से काेरोना टेस्ट होना चाहिए। उचित मूल्य पर सब्जी बेचते नहीं पाए जाने पर कार्रवाई करने की बात कही।
उनके आदेश पर चिकित्सा विभाग ने 70 टीमें रवाना की है जो घर-घर जाकर सर्वे करेंगी। कलेक्टर ने कोरोना रोगी के घर व गली को बैरिकेट्स लगाकर बंद करने तथा कोरोना रोगियों के लिए बिट्स पिलानी व पिलानी शहर में दो कोविड सेंटर बनाने के निर्देश दिए। इन रोगियों के खाने की व्यवस्था इंदिरा रसोई से निशुल्क करने की बात कही। शादी-विवाह में केवल पांच व्यक्तियों को इजाजत देने तथा उसकी 72 घंटे पहले की कोरोना जांच रिपोर्ट निगेटिव होनी चाहिए।
उन्होंने प्रशासन से पूर्णरुप से सख्त रवैया अपनाने के आदेश दिए। बैठक के दौरान एडीएसपी वीरेंद्र मीणा, एसडीएम अभिलाषासिंह, सीआई इंद्रप्रकाश यादव, पिलानी पालिका चेयरमैन हीरालाल नायक, विवि पालिका चेयरमैन कमलेश रणवां आदि मौजूद थे।
40 पॉजिटिव केस मिलने के बाद प्रशासन ने शुरू की सख्ती
पिलानी कस्बे में एक साथ 40 पॉजिटिव मिलने के बाद शनिवार को कलेक्टर यूडी खान ने कहा कि शादियों पर पूरी तरह सख्ती बरती जाए। केवल परिजनों के अलावा किसी को शादी में शामिल होने की अनुमति नहीं देवें। उनके पास भी आरटीपीसीआर की निगेटिव रिपोर्ट होनी चाहिए। किसी भी बारात और ड्राईवर की आरटीपीसीआर निगेटिव रिपोर्ट के बिना पिलानी में एंट्री नहीं देवें।
कलेक्टर ने निगेटिव रिपोर्ट वाले ठेले वालों को सब्जियों की होम डिलीवरी की अनुमति व पास देने के निर्देश दिए। उन्होंने विद्याविहार पालिका ईओ अभिलाषा सिंह को विभिन्न स्थानों पर सैनिटाइजर करवाने और बेरिकेट्स लगवाने व पिलानी के अधिशाषी अधिकारी राहुल भाटिया को जन अनुशासन पखवाड़े की पालना करवाने को कहा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn